Læger med stort fuldskæg bør forbydes på danske hospitaler, mener DF's spidskandidat til hovedstadens regionsråd, Henrik Thorup, efter han under et privat hospitalsbesøg blev mødt af en læge med stort, sort fuldskæg:

»Når man har et skæg af den størrelse, så har man en vis religion, som jeg aldeles ikke bryder mig om,« uddybede han over for Berlingske onsdag og argumenterede for et skægforbud, som kunne sætte »en stopper for disse knæfald for muslimske traditioner«.

Onsdag eftermiddag blev sagen landspolitisk, da DF's gruppeformand på Christiansborg, Peter Skaarup, gav opbakning til forslaget om et forbud mod læger med stort fuldskæg.

Venstres folketingsmedlem, Eva Kjer Hansen siger, at »det må være dagens joke.« Og sådan er synspunktet også blevet grebet an på Twitter. Her deler folk i flæng billeder af fuldskæggede mænd, som modbeviser tesen om, at med »et skæg af den størrelse, så har man en vis religion«.

Twitterbrugerne har blandt andet delt billeder af Platon, julemanden, Grundtvig, »lægevidenskabens fader« Hippokrates, Holger Danske og såmænd også et billede af en lokal byrådspolitiker fra DF i Aarhus Kommune:

"Når man har et skæg af den størrelse, så har man en vis religion, som jeg aldeles ikke bryder mig om" #dkpol pic.twitter.com/MEcKhiqcQy — Peter Makholm (@pmakholm) 9. november 2017

pic.twitter.com/ctZVxK8SHT — Dorte Alstrup Baden (@Dortebaden) 9. november 2017

#hippokrates #lægekunstensfader pic.twitter.com/8wce7f8ryQ — Jesper Støier (@JesperStoier) 9. november 2017

I interviewet med Berlingske blev Peter Skaarup, gruppeformand i DF, spurgt, om det ikke var en biting at have religiøst betinget skæg, hvis man var en dygtig læge. Til det svarede Peter Skaarup:

»Det synes jeg ikke, det er. Meget i vores lille Danmark handler om signaler, man kan møde folk med.«

Venstres folketingsmedlem Bertel Haarder siger ganske kort om diskussionen:

»Det kan jeg ikke tage alvorligt, og derfor mener jeg heller ikke, at man skal bruge tid på det.«